钦定古今图书集成/明伦汇编/宫闱典/第047卷 > 章帝梁贵人
## 钦定古今图书集成/明伦汇编/宫闱典/第047卷 > 章帝梁贵人

按《后汉书章德窦皇后纪》：“梁贵人者，褒亲侯梁竦之
女也。少失母，为伯母舞阴长公主所养。年十六，亦以
建初二年与中姊俱选入掖庭为贵人。四年生和帝，
后养为己子，欲专名外家，而忌梁氏。八年，乃作飞书
以陷竦，竦坐诛。贵人姊妹以忧卒。自是宫房惵息，后
爱日隆。及帝崩，和帝即位，尊后为皇太后。皇太后临”
朝，尊母泚阳公主为长公主，益汤沐邑三千户。兄宪、
弟笃景，并显贵，擅威权。后遂密谋不轨。永元四年，发
觉被诛。九年，太后崩，未及葬，而梁贵人姊嫟上书，陈
贵人枉殁之状。太尉张酺、司徒刘芳、司空张奋上奏：
“依光武黜吕太后故事，贬太后尊号，不宜合葬先帝。”
百官亦多上言者。帝手诏曰：“窦氏虽不遵法度，而太
后常自减损。朕奉祀十年，深惟大义。《礼》，臣子无贬，尊
上之文，恩不忍离，义不忍亏。案前世上官太后，亦无
降黜，其勿复议。”帝以贵人酷殁，敛葬礼阙，乃改殡于
承光宫。上尊谥曰恭怀皇后，追服丧制，百官缟素。与
姊大贵人具葬西陵，仪比敬园。